Be to, TASV padarė didelę pažangą rengdama savo atskleidimo iniciatyvą, kurią sudaro įvairūs projektai, įgyvendinami siekiant patobulinti duomenų atskleidimą teikiant finansines ataskaitas, padaryti jį veiksmingesnį, taigi, ir ne tokį sudėtingą bei mažesnės apimties, nekenkiant pirminiam tikslui – patikimai atspindėti ekonominę tikrovę. Todėl 2017 m. kovo mėn. TASV paskelbė konsultacijoms skirtą dokumentą dėl atskleidimo principų ir šis dokumentas yra atskleidimo iniciatyvos pagrindas.

2016 m. ES buvo patvirtinti du svarbūs anksčiau TASV paskelbti standartai – 9-asis TFAS Finansinės priemonės ir 15-asis TFAS Pajamos pagal sutartis su klientais. 2016 m. sausio mėn. TASV paskelbė dar vieną svarbų standartą – 16-ąjį TFAS Nuoma. Be to, TASV ir toliau tęsė darbą, susijusį su keletu kitų svarbių projektų, visų pirma nauju 17-uoju TFAS Draudimo sutartys, kuriuo bus pakeistas esamas 4-asis TFAS, 4-ojo TFAS pataisomis, kad būtų išspręstas nesuderintų 9-ojo TFAS Finansinės priemonės ir naujo draudimo sutarčių standarto (17-ojo TFAS) taikymo datų klausimas, atskleidimo iniciatyva ir konceptualiomis gairėmis.

Be to, EFRAG pateikė Komisijai nuomonę dėl 4-ojo TFAS Draudimo sutartys pataisų tvirtinimo, kurioje buvo atsižvelgta į laikinas skirtingų 9-ojo TFAS Finansinės priemonės ir būsimo naujo draudimo sutarčių standarto įsigaliojimo datų pasekmes. Nors EFRAG padarė išvadą, kad apskritai šiomis pataisomis būtų prisidedama prie Europos visuomenės gerovės, ji pažymėjo, kad jomis neatsižvelgta į daugelio ūkio subjektų, kurie užsiima draudimo veikla, tačiau nėra dominuojantys draudikai, su išlaidomis susijusius nuogąstavimus. Todėl EFRAG negalėjo atmesti galimybės, kad dėl šių pataisų taikymo srities gali kilti konkurencijos problemų. Vis dėlto ji negalėjo nuspręsti, ar tokios problemos būtų reikšmingos ekonominiu požiūriu.

Nuomonė dėl 16-ojo TFAS Nuoma tvirtinimo buvo grindžiama išsamia poveikio analize, apimančia konkrečius Komisijos prašyme pateikti nuomonę dėl tvirtinimo nurodytus klausimus. EFRAG nustatė, kad 16-asis TFAS pagerintų finansinę atskaitomybę ir padėtų pasiekti priimtiną kompromisą tarp naudos Europos ekonomikai dėl didesnio skaidrumo bei geresnės informacijos priimant sprendimus ir susijusių išlaidų. Be to, EFRAG nemano, kad 16-asis TFAS turės kokio nors esminio poveikio ūkio subjektų galimybei pasinaudoti išperkamąja nuoma kaip finansavimo šaltiniu ar jos kainodarai. EFRAG nustatė, kad 16-asis TFAS gali turėti tam tikro neigiamo poveikio išperkamosios nuomos sektoriui, nes nuomininkai pereis prie pakaitinių finansavimo formų, tačiau šis poveikis turėtų būti nedidelis. Apskritai, EFRAG nustatė, kad nesitikima, jog 16-asis TFAS turės esminio neigiamo ar neproporcingo poveikio MVĮ sektoriui Europoje. Remdamasi savo darbu ir Europos Centrinio Banko indėliu, EFRAG nustatė, kad nesitikima, jog 16-asis TFAS keltų riziką Europos finansiniam stabilumui. Galiausiai, EFRAG nustatė, kad ES ūkio subjektai nebus visiškai nepalankioje padėtyje jų konkurentų, taikančių JAV bendruosius apskaitos principus (BAP), atžvilgiu. Todėl EFRAG padarė išvadą, kad patvirtinus 16-ąjį TFAS būtų prisidedama prie Europos visuomenės gerovės.

2016 m. gegužės mėn. Valdyba preliminariai nusprendė patvirtinti, kad aktualumas ir sąžiningas pateikimas ir toliau turėtų būti laikomi dviem pagrindinėmis naudingos finansinės informacijos kokybinėmis savybėmis. Be to, Valdyba preliminariai nusprendė apibūdinti matavimo neapibrėžtį kaip veiksnį, turintį poveikio sąžiningam pateikimui, ir paaiškinti (remiantis išvadomis dėl patikslintų gairių), kad tarp pagrindinių kokybinių aktualumo ir sąžiningo pateikimo savybių galimas kompromisas.

Konceptualiose gairėse aprašomos sąvokos, vartojamos bendrosios paskirties finansinės atskaitomybės tikslais. Be kita ko, parengiamajame projekte buvo aptariami atsargumo, sąžiningo pateikimo ir ūkio subjekto verslo modelio klausimai.

EFRAG nustatė tinkamą procesą, kuris suteikia galimybę visiems Europos suinteresuotiesiems subjektams pateikti savo nuomones EFRAG svarstyti ir užtikrina, kad būtų atsižvelgta į apskaitos ir ekonominių modelių ir požiūrių įvairovę Europoje ir kad nauji TFAS atitiktų Sąjungos poreikius. Po reformos daugiau dėmesio skiriama EFRAG valdybos ir EFRAG techninių ekspertų grupės (TEG) posėdžių skaidrumui.

3.3.Valdymo reformos įgyvendinimas remiantis P. Maystadto ataskaitos rekomendacija

EFRAG valdymo reforma, įgyvendinta 2014 m. spalio 31 d., padidino organizacijos teisėtumą ir reprezentatyvumą ir užtikrino darnesnį ES dalyvavimą standartų nustatymo procese. 2016 m. liepos 1 d. Jeanas Paulis Gauzès, buvęs Europos Parlamento narys, paskirtas į EFRAG valdybos pirmininko pareigas. Komisijos pasiūlytai jo kandidatūrai pritarė Europos Parlamentas ir Taryba. 2016 m. EFRAG visas savo išvadas pasiekė bendru sutarimu, balsavimas nebuvo pasitelktas. Tikimasi, kad įgyvendinus EFRAG ryšių strategiją, kurią įgyvendinti padeda vadovaujant EFRAG valdybos pirmininkui suburta grupė, EFRAG taps matomesnė ir patikimesnė.

Kadangi 2017 m. lapkričio mėn. turi vykti EFRAG valdybos narių rotacija, EFRAG šiuo metu siekia pritraukti naujų narių iš Europos ir nacionalinių organizacijų, kurioms aktuali finansinė atskaitomybė. Be to, siekdama skatinti platesnį EFRAG valdybos reprezentatyvumą, EFRAG generalinė asamblėja per 2017 m. balandžio 12 d. posėdį nusprendė sugriežtinti EFRAG vidaus taisykles, pagal kurias ne daugiau kaip trys EFRAG valdybos nariai galės būti tos pačios pilietybės.

2016 m. balandžio 13 d. Komisija pasiūlė Tarybai ir Parlamentui pratęsti EFRAG finansavimą 2017–2020 m. laikotarpiui. Po sėkmingų derybų 2017 m. gegužės 17 d. galiausiai buvo patvirtinta, kad EFRAG finansavimas pratęsiamas.

4.PIOB. Finansavimo diversifikavimo pokyčiai 2016 m.

PIOB pirmiausia atsakinga už IFAC (Tarptautinės buhalterių federacijos) valdybų, atsakingų už tarptautinių standartų rengimą ir tvirtinimą ir auditorių etikos kodeksą, priežiūrą. Ypač svarbūs yra tarptautiniai audito standartai (angl. International Standards on Auditing, ISAs), kuriuos Komisija gali priimti, kad jie būtų taikomi visoje ES. Pagrindinis PIOB tikslas – užtikrinti, kad šie standartai būtų rengiami vadovaujantis viešuoju interesu.

Kad institucija tinkamai atliktų šią svarbią viešojo intereso funkciją, bus svarbu užtikrinti, kad jos finansavimas būtų suplanuotas siekiant išlaikyti jos realų ir suvokiamą nepriklausomumą. Siekiant šio tikslo, tinkamas stabilių finansavimo šaltinių diversifikavimas padėtų ne tik išsaugoti jo tęstinumą, bet ir užtikrinti tą nepriklausomumą. Finansavimo diversifikavimo svarba jau buvo pripažinta 2003 m. įgyvendinant IFAC reformą, dėl kurios sukurta dabartinė tarptautinių standartų nustatymo sistema, įskaitant PIOB.

Nuo PIOB įkūrimo 2005 m. iki 2010 m., kai pradėjo veikti Sprendimu 716/2009/EB nustatyta Bendrijos finansavimo programa, PIOB, be kai kurių nepiniginių Ispanijos (PIOB įkurta Madride) įnašų, buvo finansuojama išskirtinai IFAC lėšomis.

Tam tikrais metais IFAC skiriamos lėšos yra maksimalus garantuojamas įnašas, kuris skiriamas PIOB be jokio tolesnio IFAC kišimosi. Ne IFAC įnašai pakeičia ir tokiu būdu tais konkrečiais metais sumažina IFAC įnašą. Idealiu atveju visų PIOB metinių išlaidų IFAC finansuojama dalis turėtų būti mažesnė nei pusė visos sumos.

2010–2016 m. laikotarpiu ES įnašas paskatino įnašais prisidėti ir kitus galimus rėmėjus. 2016 m., kaip nurodyta 2016 m. PIOB finansinių ataskaitų 1 p., PIOB pajamos sudarė 1 563 565 EUR. IFAC skyrė 914 758 EUR; tai sudaro 58,50 % visos sumos.

Europos Komisija skyrė 318 000 EUR (312 000 EUR 2015 m.); tai sudaro 20,34 % visos sumos. Abu Dabio atskaitomybės institucija, kaip ir 2015 m., skyrė 120 000 EUR; tai sudaro 7,67 % visos sumos. IOSCO taip pat, kaip ir 2015 m., skyrė 100 000 EUR; tai sudaro 6,40 % visos sumos. Tarptautinių atsiskaitymų bankas ir vėl skyrė 23 000 EUR įnašą; tai sudaro 1,48 % visos sumos. Jungtinės Karalystės finansinės atskaitomybės taryba, kaip ir 2015 m., skyrė 40 000 EUR; tai sudaro 2,56 % visos sumos. Galiausiai, Atestuotų finansų analitikų institutas (angl. CFA Institute) pirmą kartą skyrė 45 000 EUR įnašą; tai sudaro 2,88 % visos sumos. 2 807 EUR likutį sudaro pajamos iš palūkanų.

IFAC įnašas, 58,50 % viso PIOB finansavimo 2016 m., yra šiek tiek mažesnis nei 2015 m. (60,67 %) ir labai panašus kaip 2014 m. (58,19 %). Einama teisinga linkme.

Reglamento 9 straipsnio 5 dalyje nustatyta, kad jeigu tam tikrais metais IFAC teikiamas finansavimas sudaro daugiau kaip du trečdalius viso metinio PIOB finansavimo, Komisija siūlo tais metais sumažinti savo metinį įnašą, kad jis sudarytų ne daugiau kaip 300 000 EUR. 2016 m. (taip pat 2014 ir 2015 m.) taip nebuvo, ir, kadangi IFAC finansavimas nesiekė reglamente nustatytos kritinės ribos (66,66 %), Komisijai nereikia peržiūrėti savo 2016 m. įnašo PIOB.

5.Išvados

TFAS fondas

2016 m. sausio mėn. TASV paskelbė dar vieną svarbų standartą, t. y. 16-ąjį TFAS Nuoma, ir taip užbaigė dešimtmetį trukusias pastangas iš esmės pertvarkyti nuomos apskaitą, o 2016 m. rugsėjo mėn. Valdyba paskelbė 4-ojo TFAS Draudimo sutartys pataisas. Be to, TASV tęsė darbą, susijusį su keliais kitais dideliais projektais, visų pirma naujomis draudimo sutartimis (2017 m. gegužės mėn. užbaigtas 17-asis TFAS), atskleidimo iniciatyva ir konceptualiomis gairėmis.

Ar TFAS:

• tinkamai atsižvelgiama į skirtingus verslo modelius: 2016 m. lapkričio mėn. patvirtintame 9-ajame TFAS aiškiai pripažįstama verslo modelių svarba nustatant finansinių priemonių vertinimą. Komisija yra įsipareigojusi atidžiai stebėti 9-ojo TFAS poveikį, kad užtikrintų, jog juo prisidedama prie ES ilgalaikio investavimo strategijos. Todėl 2017 m. gegužės mėn. Komisija išsiuntė EFRAG prašymą pateikti techninę nuomonę dėl nuosavybės priemonių apskaitos tvarkos pagal 9-ąjį TFAS ilgalaikių investicijų požiūriu. Pirmuoju etapu Komisija paprašė EFRAG iki 2017 m. pabaigos atlikti tam tikrą šios srities tyrimą, kad būtų galima įvertinti galimą 9-ojo TFAS poveikį ilgalaikėms investicijoms. Antruoju etapu Komisija paprašė EFRAG iki 2018 m. vidurio nustatyti, ar galima patobulinti 9-ąjį TFAS nuosavybės priemonių, turimų kaip ilgalaikės investicijos, apskaitos tvarkos požiūriu ir kaip tai galima padaryti. Be to, 4-ojo TFAS pataisomis sprendžiamas nesuderintų 9-ojo TFAS Finansinės priemonės ir naujojo draudimo sutarčių standarto (17-ojo TFAS) taikymo datų klausimas, kuris yra itin svarbus draudimo sektoriui. Galiausiai, konceptualiomis gairėmis daugiau dėmesio skiriama verslo modeliams;